**Αναζητώντας την εικόνα της Θεσσαλονίκης την εποχή του Κυρίλλου και Μεθοδίου (9ος αι.)**

 Βρισκόμαστε στη Θεσσαλονίκη, το 843 μ.Χ. Είναι 25 Οκτωβρίου και η πόλη ετοιμάζεται για τη μεγάλη γιορτή του πολιούχου της αγίου Δημητρίου. Σήμερα θα γίνει η περιφορά της εικόνας και θα εκφωνηθεί ο μέγας πανηγυρικός λόγος για τη γιορτή του αγίου. Από τον εορτασμό, δεν θα μπορούσε να λείπει και η οικογένεια του δρουγγάριου Λέοντα, δηλαδή του ναυάρχου του στόλου, ο οποίος μαζί με τη σύζυγό του και τα επτά παιδιά τους θα πάρουν μέρος στη γιορτή. Ο Μεθόδιος που είναι πλέον 28 ετών, και του έχει ανατεθεί από τον αυτοκράτορα η διοίκηση μιας σλαβικής αρχοντίας, ήρθε στην πόλη του για τη γιορτή, ενώ ο μικρότερος Κωνσταντίνος (μετέπειτα Κύριλλος) που είναι πλέον 16 ετών, σε λίγους μήνες θα πάει στην Κωνσταντινούπολη για ανώτερες σπουδές υπό την προστασία του λογοθέτη Θεόκτιστου.

 Από το επισκοπείο, που βρισκόταν βόρεια του καθεδρικού ναού της του Θεού Σοφίας, βγαίνει ο μητροπολίτης με την ακολουθία του για να αρχίσει η γιορτή. Η Εικονομαχία έχει πια τελειώσει και στην Αγία Σοφία άρχισαν να γίνονται εργασίες. Τη θέση του ψηφιδωτού σταυρού στο Ιερό, θα πάρει η Παναγία με το Χριστό, ενώ ήδη εγκρίθηκαν τα σχέδια για τη διακόσμηση του τρούλλου με την παράσταση της Ανάληψης. Η Ανάληψη θα εικονιστεί και στο Ιερό του ναού των Ασωμάτων (Ροτόντα) όπου κι εκεί θα αρχίσουν εργασίες.

 Ο επίσκοπος με τη συνοδεία του και πλήθος κόσμου που κρατά αναμμένα κεριά, ανάμεσά τους και η οικογένεια του Λέοντα, κατευθύνονται στην περιοχή της Καταφυγής, πάνω από τη μεγάλη λεωφόρο (σημερινή Εγνατία), η οποία είναι γεμάτη κόσμο. Γύρω από τη λεωφόρο, οι δρόμοι είναι στεγασμένοι με στοές και γεμάτοι με μαγαζιά όλων των ειδών, που έχουν πίσω και τα εργαστήριά τους. Μάλλινα και μεταξωτά υφάσματα, κοσμήματα από χρυσό, ασήμι και πολύτιμους λίθους, χαλιά, αρώματα, μεταλλικά εργαλεία και σκεύη, ξύλινα κιβωτίδια, πήλινα και γυάλινα αγγεία πωλούνται στα μαγαζιά της λεωφόρου. Με κεριά στα χέρια και θυμίαμα να καίει στα θυμιατά, οι μαγαζάτορες και οι τεχνίτες στέκονται στην πόρτα των καταστημάτων τους περιμένοντας την πομπή.

 Η πομπή κατευθύνεται προς τον δρόμο που υπήρχε κάτω από την σημερινή οδό Μητροπολίτου Γενναδίου. Ο Κωνσταντίνος δίψασε και δροσίστηκε στη μεγάλη κρήνη απέναντι από την καινούργια μεγάλη εκκλησία που κτίστηκε κατά τη διάρκεια της Εικονομαχίας και ήταν πιθανόν αφιερωμένη στον Άγιο Ιωάννη τον Πρόδρομο, όπου γίνεται δέηση. Η εκκλησία αυτή δεν σώζεται σήμερα αλλά ανασκάφηκε από την Αρχαιολογική Υπηρεσία, ανάμεσα στις σημερινές οδούς Μητροπολίτου Γενναδίου και Μπακατσέλου, πάνω από την Εγνατία οδό, κάτω από το ξενοδοχείο Εγνατία Παλάς. Ο διάκοσμός της ήταν ανεικονικός με σταυρούς και κάποιες από τις τοιχογραφίες του εκτίθενται στο Μουσείο Βυζαντινού Πολιτισμού της πόλης μας.

Μετά τη δέηση η πομπή προχωρεί προς στον ναό της Παναγίας Καταφυγής, βόρεια του Αγίου Νικολάου Τρανού. Σύμφωνα με την παράδοση, αυτό ήταν το σημείο όπου συνελήφθη ο άγιος Δημήτριος. Έτσι η πομπή ακολουθεί τον δρόμο που πήρε ο άγιος από τη σύλληψή του, μέχρι το λουτρό όπου φυλακίστηκε, πάνω από το οποίο χτίστηκε και ο μεγάλος ναός του. Εκεί περιμένει πολύς λαός, γίνεται νέα δέηση και όλοι μαζί κατευθύνονται στην Αχειροποίητο όπου θα εκφωνήσει τον πανηγυρικό ένας διακεκριμένος θεολόγος. Μετά τον πανηγυρικό όλοι μαζί ανεβαίνουν την οδό Αγίας Σοφίας ψάλλοντας τα εγκώμια του Αγίου Δημητρίου, στρίβουν αριστερά και κατευθύνονται στην εκκλησία του πολιούχου. Από τη νότια πύλη ο μητροπολίτης, μαζί με τους επισκόπους των γειτονικών μητροπόλεων που υπάγονταν στη δικαιοδοσία του, τους ψάλτες και τον λαό που ακολουθεί την πομπή, μπήκαν στον Άγιο Δημήτριο. Τους υποδέχεται το θαυμάσιο ψηφιδωτό των κτητόρων. Προσκυνούν τις εικόνες και ψάλλουν και στη συνέχεια τελούν την πανηγυρική Θεία Λειτουργία. Ο Κωνσταντίνος και ο Μεθόδιος ανέβηκαν στα υπερώα για να την παρακολουθήσουν καλύτερα.

 Όταν τέλειωσε η λειτουργία, τα δύο αδέλφια μαζί με την υπόλοιπη οικογένεια, κατευθύνθηκαν στα δυτικά, βγήκαν έξω από τα τείχη της πόλης από την Ληταία πύλη, και επισκέφθηκαν τα Δημήτρια, τη μεγάλη εμποροζωοπανήγυρη που διοργανωνόταν κάθε χρόνο έξω από τα δυτικά τείχη της πόλης, από τις 20 μέχρι τις 28 Οκτωβρίου, στο πλαίσιο της γιορτής του αγίου. Πλήθος εμπόρων από όλη την αυτοκρατορία αλλά και από όλο τον κόσμο, τη Συρία, την Αίγυπτο, τη Μαύρη Θάλασσα, την Ιταλία και τη Γαλατία πουλούσε κάθε λογής προϊόντα στις πρόχειρες σκηνές που έστηναν για το πανηγύρι. Μπαχάρια, αρώματα, πολυτελή υφάσματα, κοσμήματα, περίτεχνα σκεύη, κρασιά, φρούτα, ξηροί καρποί, γλυκά και κάθε λογής καλό βρίσκονταν απλωμένα στους πάγκους των εμπόρων.

 Η μητέρα του Μεθοδίου και του Κωνσταντίνου αγόρασε αρώματα, και ένα κίτρινο μεταξωτό ύφασμα βαμμένο με κρόκο για να ράψει φόρεμα στην κόρη της. Αγόρασε και ένα ζευγάρι χρυσά ενώτια (σκουλαρίκια) στολισμένα με μαργαριτάρια αλλά και διάφορα μπαχάρια απαραίτητα για το φαγητό. Αγόρασε και ξερά σύκα από την Εύβοια αλλά και γλυκά με φύλλο, ξηρούς καρπούς και μέλι για το εορταστικό γεύμα. Ο πατέρας αγόρασε δύο αμφορείς με γλυκό κρασί από τη Λήμνο και ένα στολισμένο εγχειρίδιο (μαχαίρι) από τη Δαμασκό της Συρίας, πολύ κοφτερό. Είδε κι ένα ωραίο άλογο, το χρειαζόταν για να επισκέπτεται τα κτήματά του έξω από την πόλη, προς τον Αξιό. Ο έμπορος του είπε ότι θα του κάνει δώρο και μία καινούργια σέλα στολισμένη με κουδουνάκια. Ήταν όμως λίγο ακριβό και δεν το αποφάσιζε. Έστειλαν τους υπηρέτες τους με τα ψώνια στο σπίτι και συνέχισαν τη βόλτα. Ο Μεθόδιος αγόρασε ένα φλασκί για νερό ενώ ο Κωνσταντίνος αγόρασε από έναν Αιγύπτιο έμπορο ένα μεγάλο ρολό από πάπυρο για τα μαθήματά του στην Κωνσταντινούπολη και έναν ωραίο κονδυλοφόρο. Όμως η ώρα πέρασε και έπρεπε να γυρίσουν για το τραπέζι. Τους περίμενε ένα ωραίο φαγητό, κότα γεμιστή με συκωτάκια, πληγούρι, αμύγδαλα, μυρωδικά και σάλτσα ρόδι, δεν έπρεπε να αργήσουν. Έφτασαν στο σπίτι και κατά τη διάρκεια του φαγητού ο Κωνσταντίνος περιέγραψε στη γιαγιά τους τη γιορτή και όσα είδε στο πανηγύρι. Η μέρα ήταν κουραστική αλλά πολύ γιορτινή. Και του χρόνου! είπε η γιαγιά. Είθε ο Άγιός μας να προστατεύει πάντα την πόλη μας!